**EÚ sme (aj) MY**

Čo je Európska únia?

Európska únia je spoločenstvo štátov, ktorých je po vystúpení Veľkej Británie 1. februára 2020 aktuálne 27. Spolu má 437 miliónov obyvateľov (3. miesto na svete) a zaberá rozlohu 4,2 mil. km2 (7. miesto na svete). Slováci tvoria cca 1,2% obyvateľov EÚ a približne rovnaké % zaberá aj rozloha Slovenskej republiky. Slovensko vstúpilo do EÚ 1. mája 2004 a od 1. januára 2009 sme prijali spoločnú európsku menu Euro (dovtedy sme platili Slovenskou korunou).

Hlavným motívom európskej integrácie bolo zabezpečenie mieru, bezpečnosti a ekonomickej obnovy na Európskom kontinente po druhej svetovej vojne. V roku 1957 boli podpísané takzvané Rímske zmluvy (s platnosťou od roku 1958) zakladajúce Európske hospodárske spoločenstvo (EHS). Neustále posilňovanie integrácie členských štátov vyústilo v roku 1992 do podpisu Maastrichtskej zmluvy a zmeny názvu na EÚ.

Hoci Veľká Británia z EÚ vystúpila, niekoľko európskych štátov má zároveň záujem do EÚ vstúpiť. Kandidátskymi krajinami v súčasnosti sú: Albánsko, Severné Macedónsko, Čierna Hora, Srbsko, Turecko, Moldavsko, Ukrajina a Bosna a Hercegovina. Nie je to jednoduchý proces, a keďže EÚ je spoločenstvo demokratických štátov, ktoré spájajú rovnaké hodnoty a základné legislatívne predpisy, kandidáti na členstvo musia splniť mnoho kritérií. To trvá niekoľko rokov.

Krajiny pred vstupom vyjednávajú (negociujú) vo viacerých oblastiach (kapitolách). Slovensko ich malo pred vstupom do EÚ otvorených napríklad až 31. Prvé kapitoly predstavujú tri základné slobody, na ktorých je založený voľný trh EÚ, a to voľný pohyb tovarov, osôb a kapitálu.

Inštitúcie EÚ

Treba si uvedomiť, že EÚ nie je štát, ale spoločenstvo štátov. Existujú v nej ale inštitúcie, ktoré ju riadia a prostredníctvom ktorých sa členské štáty podieľajú na chode EÚ. Tromi hlavnými výkonnými inštitúciami sú:

* Európska komisia
* Európsky parlament
* Európska rada

Okrem toho existujú aj inštitúcie s poradenským hlasom:

* Európsky výbor regiónov
* Európsky hospodársky a sociálny výbor

V každej z týchto inštitúcií má Slovensko svoje zastúpenie a aj keď sme malá krajina, môžeme tak ovplyvňovať chod európskych inštitúcií, a tým aj fungovanie EÚ ako celku.

Európska komisia (EK) <https://ec.europa.eu/info/index_sk>

* je najvyšší výkonný orgán, má podobnú funkciu ako vláda - navrhuje legislatívu EÚ, kontroluje dodržiavanie tejto legislatívy v členských krajinách EÚ a zastupuje EÚ voči členským štátom aj navonok (zastúpenie v každom členskom štáte)
* v čele EK stojí predseda navrhnutý Európskou radou a potvrdený Európskym parlamentom – od roku 2019 je predsedníčkou EK nemecká politička Ursula von der Leyen
* riadi tzv. generálne riaditeľstvá (Directorate-General, DG), ktoré sú obdobou ministerstiev, ktorých je 27 – na ich čele stoja generálni riaditelia, ktorí však podliehajú komisárom (každý členský štát má jedného komisára)
* jedným z piatich podpredsedov EK je slovenský komisár Maroš Šefčovič, ktorý zodpovedá za medziinštitucionálne vzťahy a prognózovanie
* Poliak Janusz Wojciechowski zodpovedá za poľnohospodárstvo a rozvoj vidieka ako šéf DG Agri
* EK má približne 30 000 zamestnancov, medzi nimi mnoho Slovákov

Európsky parlament (EP) <https://www.europarl.europa.eu/portal/sk>

* Funguje podobne ako slovenský parlament (Národná rada Slovenskej republiky) – členovia EP sú volení vo voľbách do EP každých 5 rokov – najbližšie voľby budú v roku 2024
* Spolu s Európskou radou schvaľuje európsku legislatívu, ktorá je priamo uplatniteľná v členských štátoch (nariadenia)
* Každý členský štát má podľa svojej veľkosti stanovený počet europoslancov – Slovensko ich má 14 z celkového počtu 705
* Slovenskí europoslanci sa v EP nestratili
  + Michal Šimečka – podpredseda EP
  + Monika Beňová – predsedníctvo EP (kvestorka)
  + Lucia Ďuriš Nicholsonová – predsedníčka Výboru pre zamestnanosť a sociálne veci
  + vo výbore pre poľnohospodárstvo a rozvoj vidieka však bohužiaľ zastúpenie nemáme

Európska rada (Rada) <https://www.consilium.europa.eu/sk/>

* Rada je inštitúciou EÚ, ktorá stanovuje všeobecné politické smerovanie a priority Európskej únie
* Nerokuje o zákonoch EÚ ani ich neprijíma
* Členmi Rada sú hlavy štátov alebo predsedovia vlád 27 členských štátov EÚ, predseda Rady a predseda Európskej komisie
* Predsedom Rady je Charles Michel, belgický politik
* Slovensko v Rade zastupuje premiér (Eduard Heger)
* Rada zasadá aj na úrovni ministrov (Rada pre poľnohospodárstvo a rybárstvo)

Európsky výbor regiónov (VR) <https://cor.europa.eu/sk>

* Zhromaždenie EÚ zastupujúce regionálnych a miestnych zástupcov (329 členov) - každá národná delegácia si volí svojho predsedu a vymenúva koordinátora. Úlohou koordinátora je nadväzovať vzťahy medzi administratívou VR a členmi národnej delegácie.
* Slovensko zastupuje 9 členov (prevažne sú to primátori miest a predsedovia samosprávnych krajov) – predsedom slovenskej delegácie je Juraj Droba (predseda Bratislavského samosprávneho kraja)
* Každý člen má svojho náhradníka
* ​Komisie VR vypracovávajú stanoviská k legislatívnym návrhom EÚ a členovia VR sa schádzajú na plenárnych zasadnutiach, kde o týchto stanoviskách hlasujú a prijímajú ich.

Európsky hospodársky a sociálny výbor (EHSV) <https://www.eesc.europa.eu/sk>

* EHSV má 329 členov zo všetkých členských štátov EÚ, ktorí sú vymenovaní na obnoviteľné päťročné funkčné obdobie.
* Súčasné funkčné obdobie trvá od septembra 2020. Členov navrhujú národné vlády a vymenúva ich Rada Európskej únie.
* Počet členov za každý štát je stanovený pomerne k počtu obyvateľov krajiny
* Členovia sú podľa toho, koho zastupujú, rozdelení do troch skupín: Zamestnávatelia (skupina I), Pracovníci (skupina II) a Rozmanitá Európa (poľnohospodári, slobodné povolania, spotrebitelia a pod. – skupina III)
* Slovensko zastupuje 9 členov (traja v každej skupine), z ktorých každý má svojho náhradníka
* Sekcie EHSV vypracovávajú stanoviská k legislatívnym návrhom EÚ a členovia EHSV sa schádzajú na plenárnych zasadnutiach, kde o týchto stanoviskách hlasujú a prijímajú ich.
* Zástupca Slovenskej poľnohospodárskej a potravinárskej komory je aktívny v sekcii NAT (poľnohospodárstvo a životné prostredie)

Všetky tieto inštitúcie sídlia v belgickom Bruseli, len Európsky parlament má okrem sídla v Bruseli aj sídlo vo francúzskom Strassbourgu (Štrasburg).

Ďalšie inštitúcie EÚ:

* Európsky súdny dvor (sídlo v Luxemburgu) – najvyšší právny orgán EÚ, zodpovedá za jednotný výklad a aplikáciu práva, kontroluje legitimitu rozhodnutí Komisie a Rady
* Európska centrálna banka (sídlo vo Frankfurte nad Mohanom) – vytvorená v súvislosti so zavedením meny euro, snaha o udržanie cenovej stability a menového systému v EÚ
* Európska investičná banka (sídlo v Luxemburgu) – zodpovedá za vyvážený rozvoj bankovníctva a finančníctva; poskytuje pôžičky európskym krajinám s cieľom podporovať ich ekonomický rozvoj
* Európsky dvor audítorov (sídlo v Luxemburgu) – kontroluje účty, rozpočty, finančné hospodárenie všetkých inštitúcií a agentúr EÚ

Presadzovanie záujmov slovenských poľnohospodárov na úrovni EÚ (lobing)

Záujmy slovenských poľnohospodárov presadzujú v EÚ štátne inštitúcie na úrovni Rady EÚ (minister, štátni tajomníci), zamestnanci ministerstva a ďalších inštitúcií na úrovni výborov Európskej komisie a tiež poľnohospodárska časť Stáleho zastúpenia SR pri EÚ (organizačne patrí pod Ministerstvo zahraničných vecí SR).

Mnohokrát je však potrebné presadzovať naše záujmy intenzívnejšie, Slovenská poľnohospodárska a potravinárska komora preto presadzuje záujmy svojich členov viacerými spôsobmi:

1. SPPK je členom COPA-COGECA

* COPA-COGECA je najväčšia organizácia v EÚ zastupujúca poľnohospodárov a poľnohospodárske družstvá – zastupuje ich niekoľko miliónov
* Je rešpektovanou organizáciou a má v oblasti poľnohospodárstva veľký vplyv
* Keďže krajiny (poľnohospodári) strednej a východnej Európy majú špecifické problémy, SPPK je zároveň súčasťou neformálnej platformy East Coordination Team

1. SPPK je členom Konzorcia s českými samosprávnymi organizáciami

* S Českou republikou nemáme len spoločnú históriu a príbuzný jazyk ale aj veľmi podobnú štruktúru poľnohospodárstva – to si vyžaduje špecifický prístup
* Rokujeme s vplyvnými europoslancami a ďalšími predstaviteľmi európskych inštitúcií v snahe ovplyvniť ich rozhodovanie pri tvorbe rôznych stratégií a legislatívy

1. Aktivity v rámci V4 poľnohospodárskych komôr (Slovensko, Česko, Poľsko, Maďarsko)

* Spoločné zasadania štyrikrát ročne
* Spoločné deklarácie, ktorými oslovujeme svoje vlády a inštitúcie EÚ
* Zdieľanie informácií

1. Aktivity v rámci zoskupenia Krajín troch morí

* Podobné aktivity ako V4, len je do nich zapojených viac krajín strednej a východnej Európy (V4 + Litva, Lotyšsko, Estónsko, Chorvátsko, Bulharsko a Rumunsko)

V EÚ je mnoho štátov s vlastnými problémami a záujmami, preto je efektívne, keď štáty spolupracujú. Spoločne toho dosiahneme viac.